, แบงก์แห่เป็นที่ปรึกษาการเงิน
&#8220;ไทยพาณิชย์-กรุงไทย&#8221; ยิ้มรับเกณฑ์ใหม่ ก.ล.ต.เสนอขายหุ้นโฮลดิง คอมพานี คาดดันธุรกิจที่ปรึกษาทางการเงินยอดสินเชื่อพุ่ง
17 ส.ค. 2555

“ไทยพาณิชย์-กรุงไทย” ยิ้มรับเกณฑ์ใหม่ ก.ล.ต.เสนอขายหุ้นโฮลดิง คอมพานี คาดดันธุรกิจที่ปรึกษาทางการเงินยอดสินเชื่อพุ่ง 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า การปรับปรุงหลักเกณฑ์การรับบริษัทโฮลดิง คอมพานี ที่มีธุรกิจหลักในต่างประเทศที่เข้าจดทะเบียนในตลาดหลักทรัพย์แห่งประเทศไทย ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยลดสัดส่วนการถือหุ้นในธุรกิจจากเดิม 75% ลงเหลือ 50% ซึ่งจะมีผลบังคับใช้ในวันที่ 1 ก.ย.นี้ จะส่งผลให้มีโครงการลงทุนของธุรกิจขนาดใหญ่ในไทยเพิ่มขึ้น ซึ่งถือเป็นโอกาสของธนาคารที่จะเข้าสนับสนุนผ่านการเป็นที่ปรึกษาทางการเงินรวมทั้งเป็นผู้สนับสนุนด้านเงินทุน 
ล่าสุดธนาคารได้เข้าไปเป็นที่ปรึกษาทางการเงินนำร่องให้กับบริษัท ซีเค พาวเวอร์ ซึ่งเป็นโฮลดิง คอมพานี ซึ่งมีธุรกิจหลักคือ เขื่อนพลังงานไฟฟ้า น้ำงึม 2 ในประเทศลาว ในการใช้ประโยชน์จากตลาดทุนไทยเพื่อขยายการเติบโตในระยะยาว 
“การปรับเกณฑ์จะส่งผลดีต่อสภาพคล่องของระบบโดยรวม เพราะจะมีเม็ดเงินเข้าสู่ระบบมากขึ้น สำหรับสินเชื่อปีนี้คาดว่าจะโตได้ไม่ต่ำกว่า 1820% แต่ครึ่งปีหลังอาจเติบโตชะลอลงจากครึ่งแรกตามภาวะเศรษฐกิจโลก” นางกรรณิกา กล่าว
นายกิตติพันธ์ อนุตรโสตถิ ผู้ช่วยผู้จัดการใหญ่อาวุโส สายธุรกิจขนาดใหญ่ ธนาคารไทยพาณิชย์ กล่าวว่า สำหรับโครงการสร้างเขื่อนผลิตไฟฟ้าไซยะบุรีซึ่งมีการประท้วงเรื่องผลกระทบต่อสิ่งแวดล้อมนั้น ขณะนี้ทราบมาว่าโครงการได้เดินหน้าไปแล้วแต่ยังอยู่ในขั้นการวางโครงสร้างพื้นฐาน ซึ่งธนาคารได้มีการปล่อยกู้ไปแล้ว 2 งวด ในหลักพันล้านบาทจากวงเงินรวม 8 หมื่นล้านบาท 
นางกิตติยา โตธนะเกษม รองกรรมการผู้จัดการใหญ่อาวุโส สายงานบริหารการเงิน ธนาคารกรุงไทย กล่าวว่า ขณะนี้ธนาคารมีดีลที่ปรึกษาการเงินและสินเชื่อโครงการขนาดใหญ่อยู่ไม่ต่ำกว่า 10 ดีล ซึ่งส่วนหนึ่งเป็นผลมาจากการปรับเปลี่ยนเกณฑ์โฮลดิ้ง คอมปานี ของกลต. ส่วนกรณีการปรับโครงสร้างธุรกิจของบริษัท สหวิริยาสตีล จะทำให้ลูกค้ามีสถานะดีขึ้น